

Iktató száma: 66158-1/2024. \_.napirend

**Eger Megyei Jogú Város Önkormányzata Közgyűlésének**

**rendelettervezete az idegenforgalmi adóról**

**Tisztelt Közgyűlés!**

**A helyi adóztatás rövid bemutatása**

A helyi adókról szóló 1990. évi C. törvény *(továbbiakban: Htv.)* lehetőséget biztosít az Önkormányzatnak, hogy a vállalkozások és magánszemélyek teherviselő képességét mérlegelve, az adó mértékét a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan határozza meg.


Eger Megyei Jogú Város közigazgatási területén **három helyi adónem típusra kiterjedően kerültek a helyi adókötelezettségek megállapításra.** A törvényi szabályozás által helyi adózás alá tartozó adótárgyakat részben vagy egészben helyi adókötelezettség alá vonta a testület.

A megyeszékhelyen, mind a háztartások *(magánszemélyek)*, mind a gazdálkodók *(vállalkozók és vállalkozások)* adóalanynak minősülnek, így kiterjednek rájuk a helyi adókötelezettségek, legyen ez **vagyoni típusú** *(építményadó)*, **kommunális jellegű** *(idegenforgalmi adó)*, vagy a gazdasági tevékenységre kiterjedő **iparűzési adó**.

A helyi adózás **egri struktúrája továbbra is három fő rendszerelemre épül**, nevezetesen:

* a helyi iparűzési adóra,
* a vagyoni típusú adóra *(építmény)* és
* a kommunális jellegű adóra (*idegenforgalmi adó*).

**Bevételek megoszlása 2024. október 31-i állapot alapján**



*Forrás: Eger MJV PH. Adóiroda*

**Idegenforgalmi adóban** **adókötelezettség terheli** azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltöltött.

**A jelenleg részletes vitára bocsátott, az egyes adótörvények módosításáról szóló - T/9724. számú - törvényjavaslat** Országgyűlés általi elfogadása esetén 2025. január 1. napjával a Htv. 52. § 21. pontja helyébe a következő rendelkezés lép: *(E törvény alkalmazásában:) „21.* ***állandó lakos****: az a magánszemély, aki az önkormányzat illetékességi területén a lakcímbejelentés szabályai szerint nyilvántartásba vett lakóhellyel, tartózkodási hellyel, vagy az idegenrendészeti szabályok alapján létesített és bejelentett szálláshellyel rendelkezik;”*

**Az idegenforgalmi adót az adó beszedésére kötelezett szedi be**, azaz a szálláshely ellenérték fejében történő átengedése esetén a szállásdíjjal együtt a szállásadó, a szálláshely vagy bármely más ingatlan ingyenesen történő átengedése esetén a szálláshellyel, ingatlannal rendelkezni jogosult szedi be az ott-tartózkodás utolsó napján.

**Idegenforgalmi adó alapja és mértéke** az önkormányzat szabályozása alapján eltérő lehet. A vendégéjszakák adóztatása esetében **az adó alapja** a megkezdett vendégéjszakák száma *(az adó mértékének felső határa személyenként és vendégéjszakánként 300 forint és ennek inflációs valorizálása),* vagy a megkezdett vendégéjszakára eső szállásdíj lehet *(legfeljebb 4%-os mértékkel)*.

**Eger Megyei Jogú Városban az idegenforgalmi adó alapja** - ***1992. év óta* - a vendégéjszakák száma alapján kerül meghatározásra.**

**Az önkormányzatok 2005-től a vendégéjszakákhoz igazodó adómértéket saját döntésük alapján** - *a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez igazodóan* - **maximum az inflációval növelhetik**.

Idegenforgalmi adóban alkalmazott adómérték Egerben 2023. évtől nem emelkedett. Így, a turistáknak jelenleg 580 Ft-ot kell személyenként és vendégéjszakánként fizetni *(a szállás ártól függetlenül)*, ha a városban üdülési céllal tartózkodnak, **a hatályos elfogadott adómérték a törvényi maximális mérték** - *2025. évre (804 Ft/fő/nap)* – **72%-a, így indokolt lehet ennek valorizálása/emelése 650 forintra.**



*Forrás: Eger MJV PH. Adóiroda*

Az idegenforgalmi adóbevallások adatai alapján az ágazat jól teljesít. **Eger továbbra is meghatározó szerepet tölt be Magyarország turizmusában.** A nyilvántartásba vett **szálláshely szolgáltatók száma is emelkedik**, míg 2013. évben 285 nyilvántartott szálláshely volt a városban, 2024. háromnegyed évig ez a szám **727 szálláshelyre nőtt**.

A 2023. év december hónapjáról, majd a 2024. január 1-től 2024. szeptember 30-ig benyújtott (1-8 havi) idegenforgalmi **adóbevallások száma 4.867 db** volt, ezek többsége elektronikus csatornákon (EÖP-ASP) érkezett az Önkormányzati Adóhatósághoz.

A 2024. évben beérkezett és feldolgozott idegenforgalmi adóbevallások adatai alapján a szálláshelyekáltal **bevallott vendégéjszakák száma** **474.144** volt, ebből 436.094 tartozott a 2024. évi vendégéjszakák közé.

A 2023. év hasonló időszakához képest 2024. évben 10.498 vendégéjszakával csökkent az Egerben bevallott vendégéjszakák száma. **Az adóköteles vendégéjszakák száma viszont minimálisan, de nőtt.** A 2024. évben esedékes vendégektől beszedett és bevallott idegenforgalmi adó 2.459 ezer forinttal emelkedett az előző év hasonló időszakához képest. A 2024. évre esedékes (1-8 hó) vendégektől beszedett és bevallott idegenforgalmi adó 1.627 ezer forinttal csökkent az előző év hasonló időszakához képest.

**Bevételek helyzete 2024. október 31-i állapot alapján**



*Forrás: Eger MJV PH. Adóiroda*

**Eger Megyei Jogú Város Önkormányzatának feladatellátását a saját bevételek** *(legjelentősebb része a helyi adókból befolyó bevételek)*, **az állami támogatások biztosítják**.

**Önkormányzati rendelet alkotás és ennek háttere**

Jogtechnikai szempontból **szerencsésebb megoldásnak tartjuk**, hogy a tervezetben nem módosítjuk a meglévő önkormányzati rendeletünket*,* hanem 2025. január 1-jétől hatályon kívül helyezzük meglévő rendeletünket és **új rendeletben szabályozzuk a jövő évtől az idegenforgalmi adózás helyi szabályait.**

A Htv. szabályai alapján jelenleg **az önkormányzat adómegállapítási joga arra terjed ki**, hogy:

1. a **Htv.-ben meghatározott adókat** vagy azok valamelyikét **bevezesse**, a már bevezetett adót **hatályon kívül helyezze**, illetőleg **módosítsa**, azonban fontos, hogy az **évközi módosítás naptári éven belül nem súlyosbíthatja az adóalanyok adóterheit,**
2. az adó bevezetésének **időpontját és időtartamát** *(határozott vagy határozatlan időre)* **meghatározza**,
3. az **adó mértékét** - az e törvényben meghatározott felső határokra, illetőleg a 16. § a) pontjában, a 22. § a) pontjában, a 26. §-ában, a 33. §-ának a) pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt *összegére (a felső határ és a felső határ növelt összege együtt: adómaximum)* figyelemmel - **megállapítsa**,
4. e törvény és az adózás rendjéről szóló törvény, valamint az adóigazgatási rendtartásról szóló törvény keretei között az **adózás részletes szabályait meghatározza.**

Az **önkormányzat adómegállapítási jogát korlátozza** az, hogy:

1. az általa bevezetett adó mértékeként nem állapíthat meg többet az adómaximumnál,
2. az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendeletben jelentős változások léptek életbe, melyek alapvetően befolyásolták a tevékenység jogszabályszerű gyakorlását.

A Kormányrendelet a szálláshely típusokat tételesen meghatározza, így szálloda, panzió, kemping, közösségi szálláshely, egyéb szálláshely és *(új kategóriaként)* magánszálláshely üzemeltetési tevékenység csak olyan szálláshelyen folytatható, amely megfelel a jogszabályban foglalt követelményeknek.

A szálláshely-szolgáltatásnak folyamatosan meg kell felelnie a Korm. rendeletben *- az adott szálláshelytípustól függően -* meghatározott követelményeknek. A Korm. rendelet 5. § (3) bekezdése értelmében a szálláshely-szolgáltatás **csak olyan szálláshelyen folytatható, amely rendelkezik szálláshelykezelő szoftverrel!** *(A tevékenység megkezdésére vonatkozó bejelentéshez mellékelni kell a szálláshelykezelő szoftver meglétét igazoló dokumentumot is.)*

Az NTAK egy új, digitális adatszolgáltatási rendszer, amely lehetővé teszi, hogy **valós időben legyen látható** az országban található összes szálláshely forgalmi, statisztikai adata: azaz hány felnőtt, hány gyermek érkezett, honnan jöttek, mennyi időt töltöttek el, milyen szolgáltatásokat vettek igénybe és mennyit költöttek a belföldi és külföldi vendégek.

A rendszer bevezetésével **minden szálláshely digitálisan, szálláshelykezelő szoftver használatával tudja teljesíteni a vendégek bejelentkezésénél előírt adatrögzítési kötelezettségét.** Az önkormányzati adóhatóságok az idegenforgalmi adófizetés ellenőrzése érdekében hozzá férhetnek a vonatkozó statisztikákhoz. Az így rendelkezésre álló adatokat a további területi fejlesztésekhez, tervezéshez is felhasználhatják.

**Nagyon fontos kihangsúlyozni, hogy az idegenforgalmi adó sajátossága, hogy nem az egri polgárokat, lakosokat és nem az Egerben működő vállalkozásokat/szálláshelyeket terheli, hanem csak és kifejezetten az itt tartózkodó turistákat**.

A szálláshely üzemeltetők a vendégektől beszedik az idegenforgalmi adót és a következő hónap 15-ig bevallják és tovább fizetik az önkormányzat megfelelő adószámlájára.

A Htv. 7. § *c)* pontja értelmében az önkormányzat adómegállapítási jogát korlátozza az, hogy az általa bevezetett adó mértékeként nem állapíthat meg többet az adómaximumnál.

A 2023-2025. **között a törvényi maximális adómérték 34%-kal emelkedik,** ezzel is biztosítva a települések saját helyi adóbevétel szerzési lehetőségeit. **A tervezetben javasoljuk az idegforgalmi adó mértékének 70 forinttal történő emelését.**

Az előterjesztés elfogadása esetében a törvényi adómértéken *(804 Ft)* belül, annak **80,8 %-ában** határoznánk meg az Egerben 2025. január 1-jétől alkalmazandó adó mértéket (650 Ft).

**Az alábbi táblázat néhány fürdőhelyéről, turizmusáról ismert település**

**2024. évi** – idei - **IFA adómértékeit mutatja.**



*Forrás: Eger MJV PH. Adóiroda*

Idegenforgalmi adómérték tervezett emelése esetében (2023. évi bázissal számolva) **mintegy 34 millió forint többletbevételt lehet prognosztizálni**, amelyet **idegenforgalmi attrakciók bővítésére és a város turisztikai versenyképességének növelésére lehet fordítani.**

**A Heves Megyei Kereskedelmi és Iparkamara támogatja/nem támogatja az idegenforgalmi adórendelet tervezetről szóló előterjesztést.**

Mellékletként csatoljuk a honlapunkon is fellehető tájékoztatót, amely **Egerben részletesen bemutatja a 2024. év első 8 hónapjának turisztikai adatait** az idegenforgalmi adóbevallások tükrében.

**Kérem a Tisztelt Közgyűlést az előterjesztés elfogadására.**

Eger, 2024. november 15.

**Dr. Barta Viktor sk.**

**jegyző**